open-index/open-wikipedia-markdown huggingface dataset:
Nottinghamin seriffi

**Nottinghamin seriffi** () on Robin Hoodista kertovissa tarinoissa esiintyvä kuvitteellinen henkilö. Hän on useimmissa tarinoissa pääkonna ja Robin Hoodin arkkivihollinen. Hän on kuninkaan nimittämä virkamies ja alueen ylin paikallisviranomainen, joka vastaa järjestyksen ylläpidosta, lainsuojattomien omaisuuden takavarikoinnista, läänien hallinnoinnista ja verojen keruusta. Lisäksi hän valvoo, ettei kuninkaan kauriita metsästetä luvatta. Hänen tehtävänään on myös taata aatelisten, kauppiaiden ja kirkonmiesten turvallinen kulku Sherwoodin metsän halki. Varhaisissa balladeissa hän tosin vaikutti lähinnä Yorkshiressä, ei Nottinghamshiressä.

Kuningas ei maksanut seriffeille palkkaa, ja heidän oli maksettava vuosittainen summa viran hoitamisesta. Useat seriffit olivatkin ahneita ja korruptoituneita, ja käyttivät väärin valtaansa keräämällä liikaa veroja.

Nottinghamin seriffin luonne vaihtelee eri tarinoissa. Hän esiintyy eri nimillä, ja toisissa tarinoissa häntä ei nimetä lainkaan. Joissakin tarinoissa hän on ylipainoinen hölmö, useissa ilkeämielinen konna. Joissakin tarinoissa hän myös himoitsee Marian-neitoa. Robin Hood pukeutuu usein valepukuihin ja onnistuu toistuvasti houkuttelemaan seriffin Sherwoodin metsään, jossa tämä yleensä ryöstetään ja nöyryytetään.
 
Yhdessä tunnetuimmista tarinoista Nottinghamin seriffi järjestää jousiammuntakilpailun houkutellakseen Robin Hoodin ansaan. Robin Hood onnistuu kuitenkin pakenemaan seriffin langettamasta ansasta ja tappaa seriffin, koska tämä oli rikkonut lupauksensa.

## Elokuvissa

* Vuoden 1938 elokuvassa *[[Robin Hoodin seikkailut]]* Nottinghamin seriffiä näyttelee Melville Cooper.
* Vuoden 1991 elokuvassa *[[Robin Hood – varkaiden ruhtinas]]* Nottinghamin seriffiä näyttelee Alan Rickman.

## Lähteet
Kajaanin liikuntapuisto

**Kajaanin liikuntapuisto** on Kajaanin kaupungin liikuntapaikka, jossa on jalkapallo- ja pesäpallokentät. Jalkapallokenttää käyttävät Kajaanin Haka, AC Kajaani, FC Wimma sekä Spartak Kajaani.

Kajaanin liikuntapuiston jalkapallokenttä sai heinäkuussa 2006 valmistuneessa remontissa kolmannen sukupolven lämmitettävän tekonurmikentän sekä katetun katsomon 800 katsojalle. Remontti sai rahallista tukea UEFA:n HatTrick -ohjelman kautta. Tekonurmi uusittiin kesä-heinäkuussa 2016.

Vuonna 2001 valmistunut pesäpallokenttä on hiekkatekonurmea. Kenttää käyttää Kajaanin Pallokerho.

## Lähteet
The Visitors

**The Visitors** on ruotsalaisen Abba-yhtyeen kahdeksas studioalbumi, joka julkaistiin vuonna 1981. Se oli yksi ensimmäisistä digitaalisesti tallennetuista ja miksatuista albumeista sekä kaikkien aikojen ensimmäinen kaupallinen musiikki-CD. Albumin avauskappaleen, Anni-Frid Lyngstadin laulaman ”The Visitorsin”, syntetisaattorisoundi kertoo 1980-luvun suuntaan muuttuneesta musiikkityylistä.

*The Visitors* pääsi vuonna 2009 mukaan kirjaan *Tusen svenska klassiker*, johon koottiin tuhat Ruotsissa julkaistujen kirjojen, elokuvien, äänilevyjen ja tv-ohjelmien klassikkoa.

## Kappaleet
Kaikki kappaleet kirjoittaneet Benny Andersson ja Björn Ulvaeus.

# 
#
#
#
#
#
#
#
#

**Remasteroidun version bonuskappaleet ([[Polar Music]] 2001)**
#
#
#
#

## Kokoonpano
### Abba
*Benny Andersson – syntetisaattori, kosketinsoittimet, laulu 
*Agnetha Fältskog – laulu 
*Anni-Frid Lyngstad – laulu 
*Björn Ulvaeus – akustinen kitara, kitara, laulu 

### Muut
*Ola Brunkert – rummut 
*Rutger Gunnarsson – basso, lyömäsoittimet 
*Janne Kling – wind 
*Per Lindvall – rummut 
*Åke Sundqvist – lyömäsoittimet 
*Three Boys – basso, mandoliini, kosketinsoittimet 
*Lasse Wellander – akustinen kitara, sähkökitara

## Lähteet
Galilei ja kadonneet lelut (tietokonepeli)

**Galilei ja kadonneet lelut** on suomalaisen Mediayhtiö Sansibarin vuonna 1997 tekemä tietokonepeli, joka perustuu Yle TV2 -kanavalla 1990-luvulla esitettyyn samannimiseen televisio-ohjelmaan, jossa Galilei-niminen koira seikkailee Kadonneiden lelujen saaressa ratkoen ongelmia. Peli on yhteensopiva eritoten Windows 95 -käyttöjärjestelmällä. Pelille julkaistiin vuonna 2000 jatko-osa nimeltä Galilei 2: Seikkailujen saari.

## Lähteet
LaCie

**LaCie** on yhtiö, joka valmistaa tietokoneen oheislaitteita, kuten kuluttajille ulkoisia kiintolevyjä, optisia asemia ja muistikortinlukijoita, sekä näyttölaitteita graafiseen ammattikäyttöön. Yhtiöllä on pääkonttorit Ranskassa ja Yhdysvalloissa. Yhtiö on perustettu 1987. Yhtiön nimi tulee ranskan kielen sanoista *la cie* ja tarkoittaa "yhtiö".

## Aiheesta muualla
*LaCien viralliset sivut
Iisakki Hoikka

**Iisakki Hoikka** () oli suomalainen maanviljelijä, valtiopäivämies ja Suomalaisen puolueen kansanedustaja vuosina 1907–1908 ja 1909–1910.

## Elämäkerta
Hoikan vanhemmat olivat lautamies Juho Hoikka ja Maria Nyström. Hänen veljiään olivat kansanedustaja Matti Hoikka ja pastori Jaakko Hoikka. Iisakki Hoikan ensimmäinen puoliso vuodesta 1859 oli Kaisa Valpuri (k. 1889) ja toinen vuodesta 1891 Lydia Helin (k. 1938). Hoikka opiskeli omatoimisesti ja seurasi 24-vuotiaana isäänsä Rovaniemen Muurolan virkatalon vuokraajana. Jo 1860-luvulla hän pyrki saamaan kansakoulun perustetuksi kotipitäjäänsä ja vastusti viinamyymälöiden avaamista. Vuosina 1873–1888 hän toimi ns. jokivoutina, pyrkien saamaan lohen pyyntioikeuksia laajennettua.

Hoikka osallistui Tornion tuomiokunnan edustajana valtiopäiville talonpoikaissäädyssä 1882, 1885, 1888, 1891 ja 1894. Kirkolliskokouksen jäsen Hoikka oli vuonna 1886. Hän oli taustaltaan vanhoillislestadiolainen.

Kun eduskunnan avajaisistunto pidettiin Helsingissä 23. toukokuuta 1907, 67-vuotias Hoikka oli ikäpuhemies eli kansanedustajista vanhin ja sai pitää ensimmäisen puheenvuoron. Hoikka oli merkittävä vaikuttaja, kun ajoittain Peräpohjolaksi kutsutun alueen muodostaneet Pohjois-Pohjanmaa, Kainuu ja Lappi pilkottiin pienemmiksi osiksi. Hän teki ensimmäisenä esityksen uusista läänien rajoista ja Rovaniemen nimeämisestä Lapin läänin keskukseksi. Jo vuonna 1891 hän oli ottanut esille rautatien rakentamisen Rovaniemelle. 

## Lähteet

## Kirjallisuutta
* 

## Aiheesta muualla
*
Viro olympialaisissa

**[[Viro]]** osallistui olympialaisiin omalla joukkueellaan ensimmäisen kerran Antwerpenin 1920 kesäolympialaisissa. Vuosina 1908–1912 virolaisurheilijat edustivat Venäjän keisarikuntaa ja vuosina 1952–1988 Neuvostoliittoa. Viro palasi itsenäisenä maana olympialaisiin Albertvillen 1992 talvikisoissa. Ensimmäisen kultamitalinsa se sai jo Antwerpenissa 1920.  Viron pääkaupungissa Tallinnassa järjestettiin Moskovan 1980 kesäolympialaisten purjehduskilpailut.

Viron ensimmäinen olympiavoittaja oli painonnostaja Alfred Neuland, joka voitti kevyen sarjan kultaa Antwerpenin 1920 kisoissa. Eniten mitaleja Viro on saanut kesäolympialaisten kilpailulajeissa painista. Se on menestynyt painissa sekä kreikkalais-roomalaisessa painissa, että vapaapainissa. Maan menestynein urheilija kesäolympialaisissa on kaksi painin olympiavoittoa saavuttanut Kristjan Palusalu. Myös pyöräilijä Erika Salumäe on voittanut kaksi kultamitalia, mutta niistä ensimmäisen hän sai Soulin 1988 kesäolympialaisissa edustaessaan Neuvostoliittoa. Viron kaikki talviolympiamitalit ovat tulleet maastohiihdosta. Maastohiihdossa kaksinkertaisia olympiavoittajia ovat Andrus Veerpalu ja Kristina Šmigun.

Neulandin, Veerpalun, Šmigunin, Palusalun ja Salumäen lisäksi olympiakultaa ovat Viron edustajina voittaneet painijat Eduard Pütsep Pariisissa 1924, Osvald Käpp ja Voldemar Väli Amsterdamissa 1928, kymmenottelija Erki Nool Sydneyssä 2000, sekä kiekonheittäjä Gerd Kanter Pekingissä 2008.

Salumäen lisäksi Neuvostoliittoa edustaessaan olympiakultaa voittaneita virolaisia ovat painija Johannes Kotkas Helsingissä 1952, pikaluistelija Ants Antson Innsbruckissa 1964, miekkailija Svetlana Tširkova Méxicossa 1968 ja Münchenissä 1972, korkeushyppääjä Jüri Tarmak ja painonnostaja Jaan Talts Münchenissä 1972, pyöräilijä Aavo Pikkuus Montréalissa 1976, kolmiloikkaaja Jaak Uudmäe, uimari Ivar Stukolkin, vesipalloilija Mait Riisman ja lentopalloilija Viljar Loor Moskovassa 1980 ja koripalloilija Tiit Sokk Soulissa 1988.

## Mitalit lajeittain

### Kesäolympialaiset

### Talviolympialaiset

## Mitalit olympialaisittain

### Kesäolympialaiset

### Talviolympialaiset

## Olympiamitalistit
### Kesäolympialaiset

### Talviolympialaiset

## Lähteet
Erik Lindström (näyttelijä)

**Erik Fritiof Lindström** (9. marraskuuta 1906 Helsinki – 27. syyskuuta 1974 Helsinki) oli suomalainen näyttelijä. Hän näytteli Helsingin Ruotsalaisessa teatterissa (Svenska Teatern) vuodesta 1926 alkaen.

Työssään Lindström oli poikkeuksellisen muuntautumiskykyinen, älyllinen ja elinvoimainen. Häntä pidettiin myös lahjakkaana komedianäyttelijänä. Hänen taiteellisiin voittoihinsa lukeutuvat muun muassa *[[Faust]]*, *[[Peer Gynt]]* sekä useat William Shakespearen luomat hahmot, kuten *[[Hamlet]]*, *[[Petrucchio]]* ja *[[Macbeth]]*. Lindström tulkitsi mieleenpainuvasti myös Luigi Pirandellon *[[Henrik IV (Pirandellon näytelmä)|Henrik IV:n]]* sekä August Strindbergin näytelmien pääosat. Valkokankaalla hänet nähtiin Hannu Lemisen vuonna 1946 ohjaamassa valistuselokuvassa *Synd*, joka on ruotsinkielinen versio saman ohjaajan elokuvasta *[[Synnin jäljet]]*. Erik Lindströmin aviopuoliso oli näyttelijä Kerstin Nylander.

Lindström palkittiin Pro Finlandia -mitalilla vuonna 1947. Vuonna 1959 hänelle myönnettiin *[[Stockholms-Tidningen]]in* suomenruotsalainen kulttuuripalkinto.

## Lähteet
*Spectrum Tietokeskus 15, WSOY 1976. 
*Elonet: *Erik Lindström III*

### Viitteet

## Aiheesta muualla
* 
* Lindström, Erik (1906–1974) . *Biografiskt lexikon för Finland.*
Antonio López García

**Antonio López García** (s. 6. tammikuuta 1936) on espanjalainen taidemaalari ja kuvanveistäjä. Hän tuli tunnetuksi realistisilla töillään ja voitti vuonna 1985 Asturian ruhtinaan palkinnon. 

Víctor Ericen ohjaama elokuva *Unelma valosta* (1992) kertoo Antonio López Garcíasta, joka myös itse esiintyy siinä. 

## Aiheesta muualla
Víctor Erice

**Víctor Erice** (s. 30. kesäkuuta 1940 Karrantza, Vizcaya, Espanja) on espanjalainen elokuvaohjaaja. Ericen pääteoksia ovat *[[Mehiläispesän henki]]* (1973), *Etelä* (1983) ja *Unelma valosta* (1992). Hän on ollut kahdesti ehdolla Cannesin Kultaisen palmun saajaksi.

Hän kävi elokuvakoulun, mutta on lukenut myös lakia, valtiotiedettä ja taloustiedettä yliopistossa Madridissa.

## Kirjallisuutta
* Bagh, Peter von: Victor Ericen haastattelu. *Filmihullu* 4/1995.
## Aiheesta muualla
*
The King (vuoden 2005 elokuva)

**The King** on James Marshin ohjaama vuonna 2005 valmistunut elokuva, jonka pääosassa näyttelee Gael García Bernal.

## Näyttelijät

## Juoni

García Bernal näyttelee Elvis Valderezia, kotiutuvaa merijalkaväen sotilasta, joka lähtee etsimään isäänsä, jota ei ole koskaan tavannut. Uskonnollisen heräämisen kokenut isä David Sandow toimii baptistikirkon pappina ja haluaa sulkea aviottoman poikansa uuden elämänsä ulkopuolelle kieltäen myös perheenjäseniään tapaamasta Elvistä. Elvis kuitenkin tutustuu 16-vuotiaaseen sisarpuoleensa Malerie'hin, ja heidän välilleen kehittyy intiimi seurustelusuhde. Kun Malerien veli Paul saa tietää tästä, hän etsii Elviksen käsiinsä ja ilmoittaa kertovansa suhteesta isälleen, jonka jälkeen pari ei enää tapaisi toisiaan. Elvis suuttuu Paulille ja puukottaa tämän kuoliaaksi. Vaikka hän paljastaa tekonsa Malerielle, heidän suhteensa jatkuu ja Malerie tulee raskaaksi. Lapsi jää kuitenkin syntymättä, koska Elvis tappaa myös Malerien ja isänsä vaimon Twylan sytyttäen lisäksi perheen talon tuleen. Elokuvan loppukohtauksessa palopaikalta poistuva Elvis ajaa baptistikirkkoon kertomaan isälleen tarvitsevansa sovintoa Jumalan kanssa.
Dow Finsterwald

**Dow Henry Finsterwald, Sr.** (6. syyskuuta 1929 Athens, Ohio, Yhdysvallat – 4. marraskuuta 2022 Colorado Springs, Colorado, Yhdysvallat) oli yhdysvaltalainen golfaaja.

Finsterwald pelasi golfia jo yliopistotasolla opiskellessaan Ohion yliopistossa. Hän aloitti ammattailaisuransa vuonna 1951, ja ensimmäisen PGA-kiertueen osakilpailun hän voitti 1955. Hän voitti kaikkiaan 12 PGA-kiertueen osakilpailua. Finsterwald palkittiin kiertueen parhaana pelaajana vuonna 1958, jolloin hän voitti myös PGA Championshipin, joka pelattiin tuolloin ensimmäisen kerran lyöntipelinä. Finsterwald oli vuosina 1957, 1959, 1961 ja 1963 Yhdysvaltain joukkueessa Ryder Cupissa.

Finsterwald jatkoi golfin parissa vielä pelaajauransa jälkeen. Hän toimi Coloradon PGA:n johtajana 1971–1972 ja PGA of American varajohtajana 1976–1978. United States Golf Associationin sääntökomiteassa Finsterwald oli mukana vuodesta 1979 vuoteen 1981.

## Lähteet
Galilei (hahmo)

**Galilei** on Mikko Kunnaksen luoma animaatiohahmo, keltaisen värinen koira. Hahmo oli Yle TV2-kanavan lastenohjelmien ensimmäinen reaaliaikainen virtuaalianimaatiosarja vuosina 1996–1997. Näiden suorien lähetysten jälkeen tehtiin sarjat ''Galilei ja kadonneet lelut'' ja ''Pikku Kakkosen'' *Puruluu*-lastenohjelmaosiossa. Galilein virtuaalinukettajana ja äänenä oli Jyrki Tamminen. Myöhemmin Jari Mäkipää ääninäytteli Galileita *Puruluu*-sarjassa. Hahmo esiintyy myös Mediayhtiö Sansibar Oy:n tietokonepeleissä ''Galilei ja kadonneet lelut'' ja ''Galilei 2: Seikkailujen saari'' (julkaistu vuonna 2000) joissa Galileita ääninäytteli Jyrki Tamminen. Muissa rooleissa Ola Tuominen ja Tanjalotta Räikkä.
Galilei-peli sai myös Suomi-palkinnon.
Arktos

**Arktos** voi tarkoittaa seuraavia:

* Arktos Group, vuosina 2004–2013 toiminut suomalainen metsä- ja metalliteollisuusyhtiö
* Arktos Media, kirjankustantamo
* Oulun Arktos, tähtitieteellinen yhdistys.
1-undekaanitioli

**1-undekaanitioli** on palava orgaaninen yhdiste (tioli), joka on normaaliolosuhteissa olomuodoltaan nestettä, jolla on tunnusomainen haju. Sen kemiallinen kaava on C11H24S ja rakennekaava CH3(CH2)10SH. 1-undekaanitiolista käytetään myös nimityksiä *n-undekyylimerkaptaani*, *undekyylimerkaptaani* ja *undekaanitioli*.

1-undekaanitiolin moolimassa on 188.4&nbsp;g/mol, sulamispiste &minus;3&nbsp;°C, kiehumispiste 257–259&nbsp;°C, tiheys 0,84&nbsp;g/cm3, leimahduspiste 109&nbsp;°C ja CAS-numero 5332-52-5. 1-undekaanitioli ei liukene veteen.

1-undekaanitioli reagoi kiivaasti hapettavien- ja pelkistävien aineiden sekä vahvojen happojen ja vahvojen emästen kanssa. Aine muodostaa myrkyllisiä ja syövyttäviä huuruja sisältäen rikkivetyä ja rikin oksideja kuumentuesaan ja hajotessaan.

## Ympäristö- ja terveysvaikutukset

Lyhytaikainenkin altistuminen 1-undekaanitiolille voi ärsyttää silmiä, ihoa ja hengitysteitä. Koska aineen höyry on ilmaa raskaanpaa se voi kulkeutua pitkiä matkoja maata pitkin ja syttyä etäälläkin. 

## Katso myös
*1-dekaanitioli, C10H22S
*1-dodekaanitioli, C12H26S

## Lähteet
*

## Viitteet

## Aiheesta muualla
*PubChem: 1-Undecanethiol 
*ChemBlink: 1-Undecanethiol
Adams (Massachusetts)

**Adams** on yhdysvaltalainen Massachusettsin osavaltion Berkshiren piirikunnassa sijaitseva kunta. Vuoden 2010 väestönlaskennassa kunnan asukasluvuksi laskettiin 8&nbsp;485 henkilöä.

## Historia
Ensimmäiset asukkaat saapuivat Adamsiin vuonna 1762, mutta virallisesti siitä tuli kunta vasta vuonna 1778. Se nimettiin Yhdysvaltain vallankumoukseen osallistuneen ja Yhdysvaltain itsenäisyysjulistuksen allekirjoittajan Samuel Adamsin mukaan. Adamsista tuli myöhemmin Massachusettsin kuvernööri. 

Ensimmäisten joukossa Adamsiin asettautui ryhmä kveekareita. Heistä monet olivat kotoisin Rhode Islandilta. Kuuluisa yhdysvaltalainen kveekari ja suffragetti Susan B. Anthony syntyi ja kasvoi Adamsissa. Vuosina 1810–1820 kylän asukasluku laski, kun maanviljelijät muuttivat länteen. Myöhemmin läheiselle Hoosicjoelle avattiin myllyjä, ja asukasluku alkoi jälleen nousta. North Adams oli osa Adamsia aina vuoteen 1878 saakka.

## Aiheesta muualla

*Adamsin verkkosivut
Pesupähkinä

**Pesupähkinät** ovat trooppisilla alueilla kasvavien saippuamarjojen (*Sapindus*) hedelmiä. Nimestään huolimatta ne eivät ole pähkinöitä, vaan luumarjoja. Ne ovat syömäkelvottomia, mutta niitä on käytetty vuosituhansia luonnonmukaisessa lääkinnässä ja pesuaineena Intiassa.

Pesuteho perustuu hedelmien kuorissa olevaan saponiiniin, joka liukenee yli 30-asteisessa vedessä ja toimii luontaisena pesuaineena.

## Käyttö
Noin neljä puolikasta kuorta laitetaan pyykin mukana pesukoneen rumpuun esimerkiksi kangaspussissa. Määrää voi lisätä pyykin likaisuuden mukaan. Kuoret voi käyttää muutaman kerran uudestaan kuivumisen jälkeen. Lopulta ne hävitetään esimerkiksi biojätteen mukana.

Huuhteluainetta ei tarvita, sillä pähkinät jättävät pyykin pehmeäksi. Ne soveltuvat myös villavaatteiden ja silkin pesuun sekä käsipyykkiin. Valkopyykkiin voi laittaa hieman valkaisuainetta mukaan. Vaikeisiin tahroihin suositellaan käytettäväksi tahranpoistoainetta, esimerkiksi sappisaippuaa.

Suomessa viljeltävistä kasveista samaan käyttöön sopivat hyvänheikinsavikan siemenet. Se tekee kolme siemensatoa vuodessa, ja siemeniä voi lisäksi käyttää kvinoan tapaan yön yli liotuksen jälkeen.

Yleisradion *[[Kuningaskuluttaja]]*-ohjelman vuonna 2009 tehdyn testin mukaan pesuteho on niin sanotuilla ekoaineilla yleisesti ottaen melko huono. Pesupähkinöillä pestäessä tahrat olivat vain haalistuneet, ja lika oli levinnyt entistä laajemmalle. Toisaalta saman tahon tekemä vastaava koe varsinaisilla kaupan tahranpoistoaineilla toi samansuuntaisen tuloksen eli teollisiin tahranpoistoaineisiin verrattuna pesutulos oli hyvin samankaltainen 

## Viljely
Saippuamarjojen hedelmät kerätään käsin ja kuivataan auringossa myyntiä varten.

## Muita saponiinia sisältäviä kasveja
* Rohtosuopayrtti (*Saponaria officinalis*) ja kivikkosuopayrtti (*Saponaria ocymoides*), juuri voi sisältää jopa 20 % saponiineja
* Kevätesikko, juuri 5–10 %
* Senega, juuri 8–10 %
* Muratti, lehdet 5 %
* Hevoskastanja, siemen 3–6 %
* Suopapuu, kuori 10 %
* Rautamyrtti, jopa 6 % kuivapainosta
* Tyräruoho, maanpäälliset osat 3–9 %  (prosentti *H. herbasta*)
* Kultapiisku 2,4 %

## Katso myös
* Saippuamarjat

## Lähteet
* 

### Viitteet

## Aiheesta muualla
* Leppälä, Mikko: Pesupähkinä puhdistaa ja työllistää – mutta ei ole pähkinä  Maailmankauppalehti 2/07
* ITIS: ''Sapindus'' 
* United States Department of Agriculture (USDA): ''Sapindus'' 
* Flora of China: ''Sapindus''
Jeffrey Archer

**Jeffrey Howard Archer**, Weston-super-Maren paroni Archer (s. 15. huhtikuuta 1940) on brittiläinen kirjailija ja poliitikko. Hän on entinen parlamentin jäsen (1969–1974) ja Konservatiivipuolueen puoluehallituksen varapuheenjohtaja, jolle myönnettiin vuonna 1992 elinikäinen päärinarvo.

## Poliittinen ura
Archer oli 29-vuotias, kun hänet valittiin vuonna 1969 konservatiivipuolueen edustajaksi parlamentin alahuoneeseen sen koko historian nuorimmaksi jäseneksi. Poliittinen ura katkesi kuitenkin 1974 konkurssiin. Pääministeri John Majorin aikana Archer kiersi puhumassa ympäri maata konservatiivisen puolueen sanomaa.

Vuonna 1985 silloinen pääministeri Margaret Thatcher kutsui Archerin konservatiivisen puolueen pr-päälliköksi. Archer valittiin puoluehallituksen varapuheenjohtajaksi. Hän joutui kuitenkin jälleen luopumaan poliittisista tehtävistä, sillä vuonna 1987 *[[Daily Star]]* -sanomalehti syytti häntä seksin ostamisesta Monica Coghlan -nimiseltä prostituoidulta. Archer haastoi lehden oikeuteen kunnianloikkauksesta ja sai 500&nbsp;000 puntaa korvauksia henkisistä kärsimyksistä, mutta vuonna 1999 hän joutui toistamiseen ongelmiin, kun häneen kohdistettiin epäily alibin väärentämisestä kyseisessä oikeudenkäynnissä. Archer vetäytyi Lontoon pormestariehdokkuudesta ja sai heinäkuussa 2001 neljän vuoden vankeustuomion väärästä valasta. Vapauduttuaan heinäkuussa 2003 hän lopetti poliittisen uransa.

## Kirjailijaura
Archerin esikoisteos *Miljoonan dollarin petos* (1976) perustuu pitkälle omakohtaisiin kokemuksiin. Hän on julkaissut romaaneja, novelleja, näytelmiä, televisiosarjoja ja lastenkirjallisuutta. Archerin kirjoja on julkaistu 97 maassa lähes 40 kielellä.

## Suomennetut teokset
* *Miljoonan dollarin petos* (1976)
* *Kerrotaanko presidentille?* (1977)
* *Leppymättömät* (1979)
* *Kane ja Abel* (1980)
* *Tuhlaajatytär* (1982)
* *Valtataistelu* (1984)
* *Kunnian tähden* (1986) – myös Kirjavaliot-lyhennelmä (1989)
* *Täydellinen murha: Kaksitoista kertomusta* (1989, novellikokoelma)
* *Suuri unelma* (1991)
* *Varkaiden kunnia* (1993) – myös Kirjavaliot-lyhennelmä (1995)
* *Jättiläiset* (1996)
* *Vain aika näyttää* (2016)
* *Isän synnit* (2017)
* *Vaietut salaisuudet* (2017)
* *Maksun aika* (2018)
* *Miekkaa vahvempi* (2019)
* *Minkä taakseen jättää* (*Cometh the hour*), suom. Susanna Tuomi-Giddings, Kerava: Sitruuna, 2020 
* *Kruuna vai klaava* (*Head You Win*) suom. Saana Rusi, Kerava: Sitruuna, 2020  
* *Miehistä parhain* (*This Was A Man*), suom. Susanna Tuomi-Giddings, Kerava: Sitruuna, 2021 
* *Totta vai tarua* (*Tell tale*) suom. Hanni Salovaara, Kerava: Sitruuna, 2021 
* *Näkymätön verkko* (*Hidden in Plain Sight*) suom. Suvi Koskiniemi, Kerava: Sitruuna, ilmestyy 2022 

## Lähteet

## Aiheesta muualla
Arovarpunen

**Arovarpunen** (*Carpospiza brachydactyla*) on pienehkö varpuslintu ja sukunsa ainoa edustaja.

## Koko ja ulkonäkö
Linnun pituus on 13,5–14,5&nbsp;cm, siipien kärkiväli 27–30&nbsp;cm ja paino 21–25 g. Se on paksunokkainen, pieni ja vaalea varpunen, joka on alapuolelta lähes valkoinen ja yläpuolelta harmaa tai harmaanruskea. Sukupuolet ovat samanvärisiä. Laji luetaan usein kuuluvaksi *[[Petronia (suku)|Petronia]]*-sukuun.

## Esiintyminen
Arovarpusen pesimäalueet ovat pääosin Iranissa ja Afganistanissa, pienempiä erillispopulaatioita on muun muassa Armeniassa, Arabian niemimaalla, Turkissa, Libanonissa ja Israelissa. Se on lyhyen matkan muuttolintu, joka talvehtii Arabian niemimaan länsiosissa ja Afrikan koillisosissa. Laji esiintyy 1–10 miljoonan neliökilometrin laajuisella alueella, Euroopan kanta on 14&nbsp;000–37&nbsp;000 yksilöä, ja lajin kanta on elinvoimainen.

Toukokuun alussa 2006 Etelä-Israelissa havaittiin poikkeuksellisen mittava arovarpusten kevätmuutto. Normaalisti ne muuttavat alueen yli maalis-huhtikuussa.

## Elinympäristö
Lajin elinympäristöä ovat vuorenrinteiden ja laaksojen kuivat, pensaikkoiset ja ruohostoiset maat. Päivän kuumimpina hetkinä arovarpunen lymyilee kallioiden varjoissa tai vesistöjen tuntumassa, viileinä aikoina se ruokailee maassa tai pensaissa.

## Lisääntyminen
Pesäpaikka on usein lähellä vesistöä. Pesä on melko hatara ruohonkorsista ja kuivista tikuista tehty rakennelma matalalla puussa tai pensaassa. Se muistuttaa rakenteeltaan punavarpusen pesää. Naaras munii 4–5 munaa, jotka painavat noin 2 g kappale. Naaras hautoo munia 13–16 päivää. Molemmat emot ruokkivat ja huolehtivat poikasista, jotka lähtevät pesästä lentokyvyttöminä 10–16 päivää vanhoina. Poikaset itsenäistyvät 3–4 viikon ikäisinä.

## Ravinto
Pääosan vuodesta arovarpuset syövät siemeniä ja muita kasvinosia. Kesällä ne syövät enimmäkseen pieniä selkärangattomia.

## Lähteet
Moreno Argentin

**Moreno Argentin** (s. 17. joulukuuta 1960 San Donà di Piave) on entinen italialainen maantiepyöräilijä, maailmanmestari ja moninkertainen klassikoiden voittaja.

Argentin kilpaili ammattilaisena vuosina 1981–1994. Hän saavutti pronssia maantieajon MM-kilpailussa vuonna 1985 Joop Zoetemelkin ja Greg LeMondin jälkeen. Seuraavana vuonna Argentin voitti maailmanmestaruuden Colorado Springsissä ennen Charly Mottetia ja Giuseppe Saronnia. Vuonna 1987 hän sai MM-hopeaa Stephen Rochen takana.

Argentin voitti Liège-Bastogne-Liègen neljä kertaa, La Flèche Wallonnen kolmesti, Lombardian ympäriajon vuonna 1987 sekä Flanderin ympäriajon vuonna 1990.

Etappikilpailuissa hänen paras saavutuksensa oli Italian ympäriajon kolmas sija vuonna 1984. Hän voitti *Girossa* yhteensä 13 ja Ranskan ympäriajossa kaksi etappia.

## Saavutuksia
### Yhden päivän kilpailut
*Maantieajon MM-kilpailu: 1985 pronssia, 1986 kultaa, 1987 hopeaa
*Liège-Bastogne-Liège: 1985 voitto, 1986 voitto, 1987 voitto, 1990 kuudes, 1991 voitto, 1993 viides
*Lombardian ympäriajo: 1981 toinen, 1987 voitto
*Flanderin ympäriajo: 1990 voitto
*Milano–San Remo: 1982 kolmas, 1990 neljäs, 1992 toinen
*La Flèche Wallonne: 1985 toinen, 1988 toinen, 1990 voitto, 1991 voitto, 1994 voitto
*Créteil-Chaville: 1985 toinen
*Giro di Romagna: 1982 voitto
*Trofeo Matteotti: 1982 voitto
*Giro del Veneto: 1984 voitto, 1988 voitto
*Giro dell'Appennino: 1989 voitto
*Coppa Sabatini: 1983 voitto, 1990 voitto
*Giro dell'Emilia: 1987 toinen
*GP di Prato: 1981 voitto, 1982 voitto
*Giro della Provincia Reggio Calabria: 1988 voitto
*Italian maantiepyöräilymestari: 1983, 1989

### Etappikilpailut
*Italian ympäriajo:
**1981 etappien 8 ja 12 voitto, toinen etapilla 4
**1982 etapin 8 voitto
**1983 etappien 7 ja 21 voitto, toinen pistekilpailussa sekä etapeilla 4 ja 16 b
**1984 kokonaiskilpailussa kolmas, etappien 3 ja 5 voitto, kolmas mäkikilpailussa sekä etapeilla 19 ja 20
**1987 etappien 2, 4 ja 7 voitto
**1989 kokonaiskilpailussa 15., kolmas etapilla 17
**1993 kokonaiskilpailussa kuudes, etappien 1 a ja 13 voitto, toinen etapilla 15 sekä kolmas etapilla 19
**1994 kokonaiskilpailussa 14., etapin 2 voitto
*Ranskan ympäriajo:
**1990 etapin 3 voitto
**1991 etapin 15 voitto
*Sveitsin ympäriajo:
**1982 etapin 3 voitto
**1990 etapin 9 voitto
*Tirreno-Adriatico:
**1983 etappien 2 ja 3 voitto
**1985 etapin 1 voitto
**1987 etappien 2 ja 4 voitto
**1992 etappien 5, 6 ja 7 voitto
*Tanskan ympäriajo:
**1985 kokonaiskilpailun voitto
**1987 etapin 1 voitto
*Tour de Romandie: 1985 prologin voitto
*Critérium International: 1988 etapin 1 voitto
*Giro del Trentino: 1994 kokonaiskilpailun ja etapin 2 voitto
*Ruta del Sol: etapin 1 voitto
*Välimeren ajo: 1993 etapin 6 voitto
*Sardinian ympäriajo: 1983 etapin 3 voitto
*Subida a Arrate: 1989 etapin 4 voitto
*Semaine Cycliste Internationale:
**1984 kokonaiskilpailun ja etapin 2 voitto
**1986 kokonaiskilpailussa toinen, etapin 2 voitto
**1987 etapin 3 voitto
**1989 etapin 5 voitto
**1992 kokonaiskilpailun sekä etappien 4 ja 6 voitto
*Coors Classic:
**1986 etapin 12 voitto
**1987 etapin 19 voitto

## Lähteet
*Moreno Argentin Memoire du cyclisme -tietokannassa  

### Viitteet
Churchillin satama

**Churchillin satama** () on Churchillin kaupungissa Manitobassa, Kanadassa sijaitseva satama. Satama sijaitsee Pohjoisen jäämeren sivulahden, Hudsoninlahden lounaisosassa. Sataman omisti aiemmin Kanadan valtio, mutta se myytiin yhdysvaltalaiselle OmniTRAX-konsernille.

Satamassa on neljä valtamerialuksille tarkoitettua laituria, jotka on tarkoitettu viljan, irtotavaran, kappaletavararahdin sekä nestemäisen rahdin käsittelyyn. Satama on perustettu vuonna 1931 Hudsoninlahden rautatien valmistuttua. Satama sijaitsee tämän rataverkon pohjoisena pääteterminaalina. Nykyään tätä rautatieyhteyttä satamaan Churchillin rautatieaseman kautta Kanadan muuhun rataverkkoon hallinnoi OmniTRAX-konserni. 

Pääasiallisesti sataman kautta on kulkenut vain lähtevää rahtia sekä vientitavaraa, josta pääosa on Canadian Wheat Boardin viljatuotteita. Lokakuussa 2007 sataman kautta kulki ensimmäisen kerran seitsemään vuoteen tuontitavaraa, kun Venäjältä ostettu lannoite-erä purettiin laivasta.

Churchillin satamalla on arktisen alueen satamista suurin öljynkäsittelykapasiteetti, joka rautatien vuoksi mahdollistaa raakaöljyn kuljettamisen aina Pohjois-Dakotasta asti. 

## Lähteet

## Aiheesta muualla
*Port of Churchill
Timo Heinonen (koripalloilija)

**Timo Petteri Heinonen** (s. 26. marraskuuta 1981 Vantaa) on suomalainen koripalloilija. Hän on pelipaikaltaan laitahyökkääjä ja pituutta hänellä on 198 cm. Heinonen on pelannut urallaan kuusi miesten maaottelua. Hän aloitti SM-sarjauransa kasvattajaseurassaan Vantaan Pussihukissa ja on vuoden 2017 loppuun mennessä pelannut SM-sarjassa 630 runkosarjaottelua, mikä on eniten kaikista pelaajista. Vuoden puolustuspelaajaksi Heinonen on valittu Korisliigassa kahdesti ja kehittyneimmäksi pelaajaksi keväällä 2008.

Heinonen teki marraskuussa 2007 Team Componentaa vastaan liigaennätyksekseen 40 pistettä. Hänet valittiin Korisliigan kuukauden pelaajaksi samana kuukautena. Vuonna 2012 Heinonen siirtyi KTP:n joukkueeseen.

Lokakuussa 2013 Heinonen teki Korisliigan runkosarjassa 200. torjuntansa. Tammikuussa 2015 hän saavutti historian 41. pelaajana 5&nbsp;000 tehdyn runkosarjapisteen rajan. Heinosen edustama KTP voitti kauden 2014–2015 päätteeksi SM-pronssia, ja Heinonen ylsi historian 12. pelaajana sadanteen pudotuspeliotteluunsa.

Kesäkuussa 2015 Heinonen teki 1+1-vuotisen sopimuksen Helsinki Seagullsin kanssa. Toukokuussa 2016 hän teki Seagullsin kanssa kolmivuotisen jatkosopimuksen.

Tammikuussa 2017 Heinonen pelasi historian toisena pelaajana 600. runkosarjaottelunsa Suomen miesten pääsarjassa. Hän siirtyi pelattujen runkosarjaotteluiden tilastossa ykköseksi 5. joulukuuta 2017 pelatessaan 624. ottelunsa.

## Saavutukset
### Henkilökohtaiset saavutukset
* Korisliigan vuoden puolustuspelaaja 2006 ja 2010
* Korisliigan vuoden kehittynein pelaaja 2008
* Korisliigan kuukauden pelaaja marraskuussa 2007

### Joukkuesaavutukset
* Suomen mestaruus 2023
* SM-hopeaa 2005, 2010 ja 2013
** SM-pronssia 2003, 2012, 2015, 2017 ja 2018
* Suomen cupin hopeaa 2009 ja 2011

## Katso myös
* Luettelo 5 000 pistettä tehneistä Korisliiga-pelaajista
* Luettelo 2 000 levypalloa saavuttaneista Korisliiga-pelaajista
* Luettelo 200 torjuntaa tehneistä Korisliiga-pelaajista
* Luettelo 500 ottelua pelanneista Korisliiga-pelaajista

## Lähteet
* Timo Heinonen Suomen Koripalloliitto

### Viitteet
Neville Southall

**Neville Southall** (s. 16. syyskuuta 1958 Llandudno, Wales) on walesilainen jalkapallomaalivahti. Southall pelasi lähes koko uransa Evertonissa, johon hän siirtyi Burystä heinäkuussa 1981. Evertonin jälkeen Southall pelasi lyhyitä jaksoja 12 eri joukkueessa, pääasiassa Englannin alasarjoissa. Keväällä 2000 hän palasi yhden ottelun ajaksi Valioliigaan siirryttyään Bradford Cityyn.

Southall voitti Evertonin paidassa Englannin cupin vuosina 1984 ja 1995, Englannin liigan vuosina 1985 ja 1987 sekä Euroopan cupvoittajien cupin vuonna 1985. Southall pelasi Evertonissa ennätykselliset 578 liigaottelua. Cup-ottelut mukaan lukien Southall edusti vuosina 1981–1998 Evertonia yhteensä 750 ottelussa. Hänet valittiin Englannin jalkapallotoimittajien Vuoden jalkapalloilijaksi vuonna 1985. Southall pelasi Walesin maajoukkueessa 92 kertaa, mikä oli aikanaan maan ennätys. Southall ei koskaan pelannut jalkapallon arvokisoissa, vaikka hänen huippuvuosinaan maajoukkueessa pelasivat myös monet muut Englannin liigan maineikkaista pelaajista, kuten Kevin Ratcliffe, Ian Rush ja Mark Hughes sekä myöhemmissä vaiheissa myös muun muassa Dean Saunders ja Ryan Giggs.

Southallin kulta-aika kesti varsin pitkään, sillä häntä pidettiin yleisesti yhtenä maailman parhaista maalivahdeista 1980-luvun puolivälistä pitkälle 1990-luvulle. Hänet tunnettiin erinomaisena refleksitorjujana, minkä lisäksi hän vaikutti täysin pelottomalta pahoissakin maalineduskahinoissa. Tästä huolimatta hän loukkaantui uransa aikana hyvin harvoin. Pisin tällainen jakso sattui vuoteen 1986.

Neville Southallille myönnettiin vuonna 1997 MBE-mitali ja Brittiläisen imperiumin ritarikunnan jäsenyys ansioistaan jalkapallossa.

## Lähteet
Yleisurheilun sisäratojen Euroopan-mestaruuskilpailut 1992

**[[Yleisurheilun sisäratojen Euroopan-mestaruuskilpailut]]** järjestettiin vuonna 1992 Genovassa, Italiassa. Kisojen ajankohta oli 28. helmikuuta – 1. maaliskuuta.

## Mitalistit
### Miehet

### Naiset

## Mitalitaulukko

## Katso myös
*Suomi yleisurheilun sisäratojen Euroopan-mestaruuskilpailuissa 1992

## Lähteet
*
Chaldene

**Chaldene** on Jupiteria retrogradiseen suuntaan kiertävä, epäsäännöllinen, Carme-ryhmän kuu. Sen löysi ryhmä Havaijin yliopiston astronomeja vuonna 2000. Kuun alkuperäinen nimi oli **S/2000 J 10**. Kuu on halkaisijaltaa noin 3,8 kilometriä. Se kiertää Jupiteria noin 23&nbsp;100&nbsp;000 kilometrin etäisyydellä kiertoajan ollessa noin 724 päivää. Radan inklinaatio on 165 astetta ja eksentrisyys 0,2514.

Nykyisen nimensä kuu sai kreikkalaisesta mytologiasta.

## Lähteet
Isonoe

**Isonoe** on Jupiteria retrogradiseen suuntaan kiertävä, epäsäännöllinen, Carme-ryhmän kuu. Kuun löysi ryhmä Havaijin yliopiston astronomeja vuonna 2000. Kuu sai väliaikaiseksi nimeksi **S/2000 J 6**.
Kuu on läpimitaltaan noin 3,8&nbsp;kilometriä. Se kiertää Jupiteria noin 23&nbsp;833&nbsp;000 kilometrin etäisyydellä kiertoajan ollessa noin 726 päivää. Radan inklinaatio on 165° ja eksentrisyys 0,2465.

Nykyisen nimensä kuu sai kreikkalaisesta mytologiasta.

## Lähteet
Paavo Raitio

**Frans Paavo Raitio**, alk. **Siltanen** (30. marraskuuta 1880 – 13. joulukuuta 1954) oli suomalainen näyttelijä. 

Raitio näytteli useissa teattereissa, muun muassa Sortavalan Työväen Näyttämöllä, Helsingin Kansanteatterissa sekä Kansan Näyttämöllä vuosina 1908–1933. Hän oli naimisissa näyttelijä Bertta Pirkko Raition o.s. Sandellin kanssa vuosina 1907–1954. Raitio oli monipuolinen koomikko ja erinomainen näyttelijä, jonka bravuurirooleihin kuuluivat *Koikale*, *Onufri*, *Argan*, *Haudankaivaja Pääkallo* ja *Kamreeri Suvanto*. Raitio ei näytellyt yhdessäkään elokuvassa.
Kalyke

**Kalyke** on Jupiteria retrogradiseen suuntaan kiertävä, epäsäännöllinen Carme-ryhmän kuu. Kuun löysi ryhmä Havaijin yliopiston tähtitieteilijöitä vuonna 2000. Kuu sai silloin nimekseen S/2000&nbsp;J&nbsp;2.
Kalyke on halkaisijaltaan noin 5,2 kilometriä. Se kiertää Jupiteria noin 23&nbsp;181&nbsp;000 kilometrin etäisyydellä kiertoajan ollessa noin 721 päivää. Radan inklinaatio on 166 ° eksentrisyyden ollessa 0,2140.

Nykyisen nimensä kuu sai lokakuussa 2002 kreikkalaisesta mytologiasta.

## Lähteet
Kenen laulu

**Kenen laulu** on Dave Lindholmin kokoelmalevy, joka sisältää kaikki hänen single-kappaleensa vuosilta 1973–1977. Se julkaistiin vuonna 1977.

## Kappaleet
#
#
#
#
#
#
#
#
#
#
#
#
#
#
Johann Passler

**Johann Passler** (s. 18. elokuuta 1961) on italialainen entinen ampumahiihtäjä ja kaksinkertainen maailmanmestari.

Passler voitti olympiapronssia Calgarystä 1988 sekä normaalimatkalla että viestissä. Hänen lisäkseen Italian viestijoukkueeseen kuuluivat Werner Kiem, Gottlieb Taschler ja Andreas Zingerle. Samoissa kisoissa hän sijoittui sprinttikilpailussa kahdeksanneksi. 

Passler oli mukana voittamassa Italialle viestin maailmanmestaruutta Kontiolahdella 1990 ja Borovetsissa 1993. Hänen ainoa henkilökohtaisten lajien MM-mitalinsa on pronssi vuodelta 1985 Ruhpoldingin MM-kisojen sprinttikilpailusta.

Maailmancupissa hän voitti urallaan kolme osakilpailua ja sijoittui yhteensä yhdeksän kertaa kolmen parhaan joukkoon.

Passler on 178&nbsp;cm pitkä ja painaa 78&nbsp;kg.

## Lähteet
*
Salaliittoteoria (täsmennyssivu)

**Salaliittoteoria** voi tarkoittaa seuraavia asioita:
*salaliittoteoria, teoria jonkin asian tai tapahtuman taustalla piilevästä vaikutusvaltaisesta ja salatusta järjestöstä
**[[Salaliittoteoria (elokuva)|Salaliittoteoria]]*, Richard Donnerin ohjaama jännityselokuva vuodelta 1997
**[[Salaliittoteoria (albumi)|Salaliittoteoria]]*, rap-artisti Steen1:sen studioalbumi.
Vaasan krenatööripataljoona

**Vaasan krenatööripataljoona** oli valkoisten Länsiarmeijan Hjalmarsonin ryhmän 1. krenatöörirykmenttiin kuuluva joukko-osasto Suomen sisällissodassa. Pataljoona koottiin Vaasan piiristä ruotsia puhuvista värvätyistä ja ruotsalaisista vapaaehtoisista. Pataljoonan muodostamisen sai 14. helmikuuta 1918 tehtäväkseen ruotsalainen vänrikki Sixten Öberg. Pataljoona alkoikin saada miehistöä jo samana päivänä, ja joukkoja ruvettiin harjoittamaan välittömästi. Komentokielenään he käyttivät ruotsia ja noudattivat Ruotsin armeijan ohjesääntöä, mutta järjestäytyminen hoidettiin tarkoin ylipäällikön ohjeiden mukaisesti. Helmikuun 22. päivänä 1918 pataljoona sai ylipäällikön käskyllä nimen Vaasan rykmentin 1. pataljoona, mutta kun näytti mahdottomalta muodostaa ruotsia puhuvista kokonaista rykmenttiä, pataljoonan nimi muutettiin yksinkertaisesti **Vaasan pataljoonaksi**. 

Pataljoonan komentaja oli majuri Sixten Öberg.

## Joukko-osastot
* **1. komppania**
Päällikkö: kersantti T. Pettersson

* **2. komppania**
Päällikkö: kersantti Olsson, myöhemmin kersantti I. Aldin

* **3. komppania**
Päällikkö: kersantti Aldin, myöhemmin furiiri F. O. Odell

* **Konekiväärikomppania**
Päällikkö: vääpeli N. Viktorin

## Pataljoonassa palvelleet Saksan jääkärit
Kuormastoaliupseerina jääkärialiupseeri Kaarle Keskinen (siirrettiin 16. maaliskuuta 1. jääkäriprikaatin esikuntaan).

## Lähteet
* Toim. Ignatius, Theslöf, Palmén, Grotenfelt, Nordenstreng ja Soikkeli, Suomen vapaussota 1918, osat V ja VI, Otava Helsinki 1924-1925.
* Sotatieteen Laitoksen Julkaisuja XIV, Suomen jääkärien elämäkerrasto 1975, Vaasa 1975. .
* Puolustusministeriön Sotahistoriallisen toimiston julkaisuja IV, Suomen jääkärien elämäkerrasto, WSOY Porvoo 1938.
Sinope (kuu)

**Sinope** on Jupiteria retrogradiseen suuntaan kiertävä, epäsäännöllinen kuu. Se löydettiin vuonna 1914. Nimensä kuu on saanut kreikkalaisesta mytologiasta najadi Sinopen mukaan.

Nykyisen nimensä kuu sai vasta 1975. Ennen sitä se tunnettiin Jupiter IX:nä ja vuosina 1955–1975 sitä kutsuttiin Hadeeksi.

Sinope oli Jupiterin uloin tunnettu kuu aina vuoteen 2000 saakka, jolloin Megaclite löydettiin. Nykyisin uloin tunnettu Jupiterin kuu on S/2003 J 2

Kuun on ajateltu kuuluvan Pasiphaë-ryhmään, mutta sen radan eksentrisyys ja kuun väri ovat varsin erilaisia verrattuna ryhmän jäseniin. Niinpä on myös mahdollista, että kuu on itsenäinen objekti, eikä Pasiphaë-ryhmän synnyn aiheuttaneen törmäyksen tuotos. Kuu muistuttaa d-luokan asteroidia, jonka Jupiter on kaapannut itselleen.
Turkkilainen tupakka

**Turkkilainen tupakka** () on maantieteellisesti määritelty tupakkalaji, jota viljellään pääosin Turkissa ja aikoinaan Osmanien valtakuntaan kuuluneissa maissa, kuten Kreikassa, Bulgariassa, Pohjois-Makedoniassa ja Armeniassa. 

Tupakka saapui Osmanien valtakuntaan tuontitavarana Amerikasta vuonna 1605 ja osmanit oppivat sen viljelystaidon eurooppalaisilta. Turkkilaiset kuitenkin kehittivät oman tupakanviljelymenetelmänsä sekä valmistustapansa, sillä tupakanpolttamiseen he käyttivät piipun tai sikarin sijasta *[[Hooka|narghile]]*ksi kutsumaansa vesipiippua. 

Turkkilainen tupakka on maultaan pehmeää ja se sisältää muihin tupakkalaatuihin verrattuna vähemmän nikotiinia ja karsinogeeneja. Maun voimistamiseksi siihen usein sekoitetaan vahvempia tupakkalajeja kuten virginiantupakkaa. Vastaavasti muita lajeja saatetaan pehmentää sekoittamalla niihin turkkilaista tupakkaa. Yksi turkkilaista ja virginiantupakkaa sekoittava merkki on Camel, joka markkinoi tuotettaan juuri turkkilaisen tupakan tuomalla pehmeydellä.

Turkkilaisten tupakkakasvien lehdet ovat yleensä pienempiä, mutta niitä on lukumääräisesti enemmän kuin muissa lajeissa. Turkkilaiseen tupakan eroavuuteen vaikuttavat ilmasto, maaperä, viljelytapa ja käsittelymenetelmät. 1900-luvun alkupuolella lajeista erotettiin kaksi päälajiketta, *Samsun-Bafra* ja *Trebizond-Platana*. Nykyään lajikkeita myydään useilla nimillä. Arvostetuimpien lajikkeiden joukkoon kuuluvat Makedoniassa alueella viljellyt *Yenice*, *Drama*, *Xanthe* ja *Smyrna*. Yksi tunnetuista on muun muassa Mustanmeren Turkin rannikolla ja Armeniassa viljelty *Samsun*, joka on saanut nimensä Samsunin kaupungin mukaan. Muita ovat esimerkiksi *Balikesir*, *Bursa*, Kyproksella Karpasin niemimaalla viljelty *Yayla Karpaz* sekä *Basma*, jota viljellään myös Mustanmeren rannikon alueilla. 

Turkin ja Etelä-Euroopan lisäksi Turkista peräisin olevista siemenistä viljellään tupakkaa myös Etelä-Afrikassa, mutta Afrikan eteläkärjen erilaisten olojen vuoksi maku poikkeaa alkuperäisestä.

## Lähteet
Fandjango

**Fandjango** on Dave Lindholmin viides sooloalbumi. Se julkaistiin kesällä 1975. Albumi äänitettiin lokakuussa 1974 kahdessa päivässä. Se on viimeinen albumi, jolla Lindholm käyttää taiteilijanimeä "Isokynä Lindholm".

LP-levyn luettelotunnus on Love Records LRLP 132 ja C-kasetin LRC 132.

## Kappaleet
Kaikki kappaleet kirjoittanut Dave Lindholm.

;A-puoli
#
#
#
#
#
#
#

;B-puoli
#
#
#
#
#
#

## Kokoonpano
* Isokynä Lindholm – laulu, kitara, kazoo (1, 7, 12)

### Tuotanto
* Atte Blom – tuottaja
* Reino Isoaho – tuottaja
* Pekka Nurmikallio – äänittäjä
* Risto Vuorimies – kansikuva (SAFTRA)

## Muuta tietoa
Tiitta Spout on julkaissut albumin kappaleista oman singlensä *Linnut laulaa niinkuin ennenkin* / "Sataa & 22" (Love Records LRS 2059).

## Lähteet
* Isokynä Lindholm MC *Fandjango* (Love Records LRC 132, 1975)

### Viitteet
Hermann Buhl

**Hermann Buhl** (21. syyskuuta 1924 – 27. kesäkuuta 1957) oli itävaltalainen vuorikiipeilijä. Hän onnistui valloittamaan ensimmäisenä Nanga Parbatin Himalajalla (1953) ja Broad Peakin Karakorumilla (1957). 

Buhl syntyi Innsbruckissa. Nanga Parbatille hän kiipesi itsenäisesti, mutta Broad Peakilla hänen mukanaan olivat Fritz Wintersteller, Kurt Diemberger ja Marcus Schmuck. 

Buhl ja Kurt Diemberger yrittivät valloittaa Pakistanissa Karakorumin alueella sijaitsevaa aikaisemmin kiipeämätöntä Chogolisan huippua (7&nbsp;665 m), mutta lähellä huipun kaakoispuolta Buhl putosi lumikannaksen läpi ja hänen oletetaan kuolleen. Hänen ruumistaan ei ole löydetty.
Fritz Wintersteller

**Fritz Wintersteller** (21. lokakuuta 1927 – 15. syyskuuta 2018) oli itävaltalainen vuorikiipeilijä. Hän saavutti 9. kesäkuuta 1957 ensimmäisenä Broad Peakin (8&nbsp;047 m) yhdessä Hermann Buhlin, Kurt Diembergerin ja Marcus Schockin kanssa. 

## Lähteet
Almazán

**Almazán** on kunta Sorian maakunnassa, Kastilia ja Leónin itsehallintoalueella, Espanjassa. Kunnan pinta-ala on 165 neliökilometriä. Vuoden 2016 väestönlaskennan mukaan kunnan asukasluku on 5 648 asukasta.

Almazán sijaitsee 27 km lounaaseen Sorian kaupungista, Duerojoen varrella.

## Kuvia


Tiedosto:Ayuntamiento, Almazán, Soria, España, 2015-12-29, DD 72.JPG|Kunnantalo
Tiedosto:Almazán San Miguel 5768.JPG|Iglesia de San Miguel
Tiedosto:Almazan puerta de la Villa.jpg|Puerta de la Villa ja Torre del Reloj
Tiedosto:Almazan - Puerta del Mercado.jpg|Puerta del Mercado
Tiedosto:Palacio de Altamira (Almazán). Portada.jpg|Palacio de Altamira


## Lähteet

## Aiheesta muualla

* El Románico de la ribera del Duero  
* Recorrido fotográfico por San Miguel de Almazán
Kristiinan krenatööripataljoona

**Kristiinan krenatööripataljoona** oli valkoisten länsiarmeijan Hjalmarsonin ryhmän 1. krenatöörirykmenttiin kuuluva joukko-osasto Suomen sisällissodassa. Pataljoonan komentaja kapteeni Eugen Schönberg, v.t. komentajat olivat kapteeni Elis Hultkrantz ja jääkäriluutnantti Kalle Iivari Hyppölä.
## Joukko-osastot
* **1. komppania**
Päällikkö: jääkärivänrikki Karl Arne Särämö.
:Joukkueenjohtajat jääkärialiupseeri *Antti Porre* (14. maaliskuuta alkaen, siirrettiin komppanianpäälliköksi 25. maaliskuuta pataljoonan 2. komppaniaan),
* **2. komppania**
Päällikkö: jääkäriluutnantti Karl Edvard Takkula, (toimi pataljoonan varakomentajana 16. maaliskuuta – 20. huhtikuuta), jääkärialiupseeri Antti Porre (25. maaliskuuta alkaen, kaatui 31. maaliskuuta Mouhijärvellä).
:Joukkueenjohtajat: jääkärikersantti Johan Emil Sandholm (haavoittui 2. huhtikuuta 1918 Salmissa).
* **3. komppania**
Päällikkö: jääkäriluutnantti Kalle Iivari Hyppölä.
:Joukkueenjohtajat: jääkärivaravääpeli Heikki Peltonen (haavoittui 14. maaliskuuta Laviassa).
* **Konekiväärikomppania**
Päällikkö: jääkäriluutnantti Georg Vilhelm Tallqvist myöh. Seponlahti (haavoittui 16. maaliskuuta 1918 Suodenniemellä), v.t. päällikkö A. Gabrielsson.

## Lähteet
* Toim. Ignatius, Theslöf, Palmén, Grotenfelt, Nordenstreng ja Soikkeli, Suomen vapaussota 1918 osat V ja VI, Otava Helsinki 1924-1925.
* Sotatieteen Laitoksen Julkaisuja XIV, Suomen jääkärien elämäkerrasto 1975, Vaasa 1975 .
* Puolustusministeriön Sotahistoriallisen toimiston julkaisuja IV, Suomen jääkärien elämäkerrasto, WSOY Porvoo 1938.
Kurt Diemberger

**Kurt Diemberger** (s. 16. maaliskuuta 1932) on itävaltalainen vuorikiipeilijä. Hän osallistui Broad Peakin (1957) ja Dhaulagirin (1960) ensimmäisille valloituksille.

Diemberger oli Hermann Buhlin mukana, kun tämä kuoli Chogolisalla Pakistanissa 27. kesäkuuta 1957. Hän kiipesi vuonna 1986 myös K2:lle retkellä, jossa Alan Rouse sai surmansa.

Villachissa syntynyt Diemberger on julkaissut useita kirjoja.
Energiapolitiikka

**Energiapolitiikka** on valtion päätös tavoitteista energian käytön ja tuotannon suhteen sekä erilaisia lainsäädännöllisiä ja verotuksellisia keinoja ja tukia joilla turvataan energian saanti ja ohjataan energian hallintaa, tuotantoa, jakelua ja kulutusta. Energiapoliittiset tavoitteet ja keinot vaihtelevat äänestäjien mielipiteen ja sitä kautta puolueiden valtasuhteiden sekä taloudellisen tilanteen ja teknologisen kehityksen mukaan eri aikakausina. Ilmastopolitiikka on nykyään olennainen osa energiapolitiikkaa.

## Suomen energiapolitiikka
Suomessa energiapolitiikasta vastuussa on työ -ja elinkeinoministeriö, jonka keskeisiä tehtäviä energiapolitiikassa ovat uusiutuvan energian ja energiatehokkuuden edistäminen, energiamarkkinoiden ja toimitusvarmuuden kehittäminen sekä ydinenergian sääntely. Ministeriölle kuuluu myös ilmastopolitiikan kansallisen valmistelun ja toimeenpanon yhteensovittaminen sekä päästökaupan toimeenpano. Työ- ja elinkeinoministeriö laatii muutaman vuoden välein energia- ja ilmastostrategian, jonka uusin versio on laadittu vuonna 2016.

## Euroopan unionin energiapolitiikka

Euroopan unionin energiapolitiikan perusperiaatteet ovat kilpailukyky, kestävyys ja toimivarmuus.

Euroopan unionin toiminnasta tehdyn sopimuksen (SEUT) 194 artiklan mukaan EU:n energiapolitiikalla pyritään:
* varmistamaan energiamarkkinoiden toimivuus
* varmistamaan energian toimitusvarmuus
* edistämään energiatehokkuutta ja energiansäästöä sekä uusiutuvien energialähteiden kehittämistä
* edistämään energiaverkkojen yhteenliittymistä

## Katso myös

* Sähkön hinta
* Syöttötariffi
* Päästökauppa
* Kioton pöytäkirja
* Ilmastopolitiikka
* Energiantuotanto
* Sähköntuotanto
* Lämmöntuotanto

## Lähteet

## Aiheesta muualla
*EU:n Energiapolitiikka
Aamunkoitto (kirja)

**Aamunkoitto** on Octavia E. Butlerin *Xenogenesis*-trilogian ensimmäinen osa. Se ilmestyi Yhdysvalloissa vuonna 1987 nimellä *Dawn*, ja suomennos ilmestyi Kirjayhtymän kustantamana ja Matti Kannoston kääntämänä vuonna 1990.

## Juoni
Lilith Iyapo herää ydinsodan jälkeiseen maailmaan huomatakseen, että avaruuden muukalaiset ovat viimeinkin löytäneet Maan. Oankalit, vaeltavat DNA-kauppiaat, ovat pelastaneet ihmiskunnan rippeet ja pitäneet heidät unessa samaan aikaan kun Maata on valmisteltu jälleenasuttavaksi.

Lilith on valittu herättämään ja opettamaan pieniä ihmisjoukkoja, joiden on määrä astua takaisin kotiplaneettansa pinnalle. Hänen tehtävänään on valmistella ihmiset kohtaamaan sekä villiintynyt Maa että hirvittävät oankalit.

Ihmiskunnan pelastumisella on kuitenkin hintansa: oankalit ovat geenimanipuloijia, joille perimän muokkaus on elinehto. Tulevaisuus ja Lilithin henki riippuvat siitä pystyvätkö ihmiset muuttamaan käsitystään ihmisyydestä.

## Lähteet

## Aiheesta muualla
* Tapani Ronni: Octavia E. Butler: Aamunkoitto. *Aikakone* 2/1990.
Puolipäivän riitit

**Puolipäivän riitit** on Octavia E. Butlerin *Xenogenesis*-trilogian toinen osa. Se ilmestyi Yhdysvalloissa vuonna 1988 nimellä *Adulthood Rites*, ja suomennos ilmestyi Kirjayhtymän kustantamana ja Matti Kannoston kääntämänä vuonna 1991.

## Juoni
Puolipäivän riitit alkaa kymmenen vuotta *[[Aamunkoitto (kirja)|Aamunkoiton]]* tapahtumien jälkeen. Ihmiskunta on jakaantunut kahtia: kauppakylissä asuvat elävät oankalien kanssa ja saavat koostelapsia, jotka ovat sekoituksia ihmisten ja oankalien parhaista ominaisuuksista. Vastarintakylissä taas asuvat ne, jotka eivät halua olla tekemisissä oankalien kanssa ja joista on näin ollen tehty steriilejä.

Lilith Iyapo synnyttää pojan, Akinin, joka ihmismäisen ulkomuotonsa vuoksi joutuu vastarintakyläläisten sieppaamaksi. Oankalit käyttävät tilaisuutta hyväkseen oppiakseen enemmän ihmisistä ja kun Akin viimein pelastetaan, hän on oppinut enemmän kuin kukaan arvasikaan. Hän haluaa tarjota ihmisille uuden mahdollisuuden itsenäiseen elämään senkin uhalla, että he tuhoavat itsensä toistamiseen.

## Aiheesta muualla
* Tapani Ronni: Puolipäivän riitit. Aikakone 2/1991.